Id-Direttiva tal-kummissjoni 2004/46/KE
tas-16 ta' April 2004
li temenda d-Direttiva 95/31/KE f'dak li hu sucralosju E 955 u melħ ta' l-aspartame-acesulfance
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri dwar addittivi għal ma' l-ikel awtorizzati għall-użu f'oġġetti ta' l-ikel maħsuba għall-konsum tal-bniedem [1], u b'mod partikolari l-Artikolu 3(3)(a) tagħha,
Wara li kkonsultat lill-Kumitat Xjentifiku dwar l-Ikel,
Billi:
(1) Id-Direttiva tal-Kummissjoni 95/31/KE tal-5 ta' Lulju li tistabbilixxi kriterji speċifiċi ta' purezza dwar sustanzi għall-ħlewwa biex jintużaw f'oġġetti ta' l-ikel [2] tippreskrivi l-kriterji dwar purezza għas-sustanzi għall-ħlewwa msemmija fid-Direttiva 94/35/KE tal-Parlament Ewropew u tal-Kunsill tat-30 ta' Ġunju 1994 dwar sustanzi għall-ħlewwa biex jintużaw f'oġġetti ta' l-ikel [3].
(2) Hu meħtieġ li jiġu stabbiliti kriterji dwar purezza għas-sucralose E 955 u l-melħ E 962 ta' l-aspartame-acesulfame.
(3) Hu meħtieġ li jiġu meqjusa l-ispeċifikazzjonijiet u t-tekniki analitiċi għal addittivi kif preskritt fil-Codex Alimentarius kif abbozzat mill-Kumitat Konġunt ta' Esperti tal-FAO/WHO dwar Addittivi fl-Ikel (JECFA).
(4) Id-Direttiva 95/31/KE għandha għalhekk tiġi emendata skond dan.
(5) Il-miżuri previsti f'din id-Direttiva huma skond l-opinjoni tal-Kumitat Permanenti dwar il-Katina ta' l-Ikel u s-Saħħa ta' l-Annimali,
ADOTTAT DIN ID-DIRETTIVA:
Artikolu 1
L-Anness tad-Direttiva 95/31/KE qed jiġi emendat skond l-Anness ta' din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, regolamenti u dispożizzjonijiet amministrattivi biex ikunu konformi ma' din id-Direttiva sa l-1 ta' April 2005 l-aktar tard Għandhom minnufih jgħaddu lill-Kummissjoni t-test ta' dawk id-dispożizzjonijiet u tabella ta' korrelazzjoni bejn dawk id-dispożizzjonijiet u din id-Direttiva.
Meta Stati Membri jadottaw dawn id-dispożizzjonijiet, għandu jkun fihom referenza għal din id-Direttiva jew għandu jkun hemm magħhom din ir-referenza fl-okkażjoni tal-pubblikazzjoni uffiċjali tagħhom L-Istati Membri għandhom jistabbilixxu kif trid issir din ir-riferenza.
2. L-Istati Membri għandhiom jgħaddu lill-Kummissjoni it-test tad-disposizzjonmijiet prinċipali tal-liġi nazzjonali li jadottaw fil-qasam kopert b'din id-Direttiva.
Artikolu 3
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali ta' l-Unjoni Ewropea.
Artikolu 4
Din id-Direttiva hi ndirizzata lill-Istati Membri.
Magħmul fi Brussel, fis-16 ta' April 2004.